b"\n_START_ARTICLE_\nAna Pastor Garc\xc3\xada\n_START_SECTION_\nBiografia\n_START_PARAGRAPH_\nLlicenciada en Periodisme per la Universitat CEU San Pablo. Ha treballat en premsa escrita, televisi\xc3\xb3, a\xc2\xa0RNE i a l'ag\xc3\xa8ncia EFE. El\xc2\xa01999 Ana Pastor va comen\xc3\xa7ar a treballar per a la Cadena SER. All\xc3\xad va formar part de l'equip d'I\xc3\xb1aki Gabilondo i es va especialitzar en informaci\xc3\xb3 internacional. Va ser enviada especial en el\xc2\xa0tsunami de l'Oce\xc3\xa0 \xc3\x8dndic de 2004 i en els atemptats del 7 de juliol de 2005 a Londres, i va cobrir informacions a Pakistan, Afganistan, N\xc3\xadger, Senegal, Guinea Equatorial, G\xc3\xa0mbia, Lib\xc3\xa8ria i Sierra Leone. A m\xc3\xa9s, va dirigir i va presentar el programa setmanal d'actualitat\xc2\xa0Punto de fuga, on va entrevistar a personalitats com Ellen Johnson Sirleaf, presidenta de Lib\xc3\xa8ria o l'expresidenta d'Irlanda i premi Pr\xc3\xadncep d'Ast\xc3\xbaries Mary Robinson._NEWLINE_El setembre de 2006 va ser fitxada per presentar el programa de TVE\xc2\xa059 segundos, en el qual els participants tenen un minut per exposar la seva postura sobre l'actualitat pol\xc3\xadtica. Des de setembre de 2009 fins a 2012 va presentar l'espai\xc2\xa0Los desayunos de TVE\xc2\xa0en substituci\xc3\xb3 de Pepa Bueno. Aquest espai va aconseguir una gran acceptaci\xc3\xb3 entre el p\xc3\xbablic, sent capdavanter de la seva franja hor\xc3\xa0ria l'octubre de 2010. La sortida d'Ana Pastor el 2012 va suposar un descens gradual de l'audi\xc3\xa8ncia del programa, i fins avui el 2014 no s'han pogut superar les dades d'audi\xc3\xa8ncia de l'etapa de Pastor com a presentadora. Altres col\xc2\xb7laboracions inclouen la presentaci\xc3\xb3 d'Informe semanal juntament amb altres periodistes de la cadena, i la participaci\xc3\xb3 en el programa vespert\xc3\xad\xc2\xa0Asuntos propios\xc2\xa0de RNE, presentat per Toni Garrido._NEWLINE_El 15 de mar\xc3\xa7 de 2011 va realitzar una entrevista al president irani\xc3\xa0 Mahmud Ahmadinejad, que va originar un gran inter\xc3\xa8s. Per aquesta entrevista, el seu nom va causar una gran revolada en internet i a les xarxes socials. Igualment c\xc3\xa8lebre va ser la seva r\xc3\xa8plica al president d'Equador, Rafael Correa, indicant: \xc2\xabNo estic acostumada ni a respondre preguntes d'entrevistats ni al fet que m'anomenin Anita\xc2\xbb._NEWLINE_Despr\xc3\xa9s del triomf del PP a les eleccions generals espanyoles de 2011, es va renovar la directiva de RTVE, amb\xc2\xa0Leopoldo Gonz\xc3\xa1lez-Echenique com a president de RTVE i Julio Somoano com a director d'informatius de TVE. A causa d'aix\xc3\xb2, el 4 d'agost de 2012, es va fer p\xc3\xbablic el seu cessament de la direcci\xc3\xb3 del programa\xc2\xa0Los desayunos de TVE._NEWLINE_Des de RTVE van argumentar que li havien ofert un altre programa que ella va rebutjar; no obstant aix\xc3\xb2, la periodista va desmentir aquesta proposta i va declarar que la van fer fora \xc2\xabper fer periodisme\xc2\xbb, i que no li van oferir res concret._NEWLINE_Ana Pastor va dir que s'havia anat presentant la seva \xc2\xabbaixa volunt\xc3\xa0ria\xc2\xbb, \xc2\xabsense atur i sense indemnitzaci\xc3\xb3\xc2\xbb perqu\xc3\xa8 \xc2\xabno estar\xc3\xa9 en una televisi\xc3\xb3 p\xc3\xbablica, que paga tota la gent que est\xc3\xa0 aqu\xc3\xad, per no fer res\xc2\xbb. El 2012 va sortir a la premsa que el sou que se li havia abonat durant el seu temps de treball en la televisi\xc3\xb3 p\xc3\xbablica va ser de 156.512\xc2\xa0\xe2\x82\xac a l'any._NEWLINE_El setembre de 2012, es fa p\xc3\xbablic el seu fitxatge per CNN en Espa\xc3\xb1ol per presentar un programa d'entrevistes a personalitats de la pol\xc3\xadtica, la cultura i l'esport a nivell nacional i internacional que serien emeses pels canals de CNN International i CNN en Espa\xc3\xb1ol.\xc2\xa0Al seu programa\xc2\xa0Frente a frente,\xc2\xa0ha entrevistat personalitats com Antonio Banderas, Ferran Adri\xc3\xa0, Juan Manuel Santos, Rafael Correa\xc2\xa0o Rafa Nadal. A Espanya, les entrevistes s\xc3\xb3n emeses pel canal de cable TNT._NEWLINE_Ana Pastor col\xc2\xb7labora a m\xc3\xa9s en diaris com El Peri\xc3\xb3dico de Catalunya i en les revistes de moda Yo Dona i SModa._NEWLINE_El dimecres 3 d'abril de 2013, es va donar a con\xc3\xa8ixer la not\xc3\xadcia que la periodista Ana Pastor havia fitxat pel grup Atresmedia, per fer nous treballs a\xc2\xa0Antena 3 i a\xc2\xa0LaSexta. Des de 2 de juny de 2013 presenta a LaSexta, El objetivo, que porta a Espanya el model period\xc3\xadstic denominat verificaci\xc3\xb3 de fets, que busca determinar la veritat dels discursos pol\xc3\xadtics.\n_START_SECTION_\nPremis i reconeixements\n_START_PARAGRAPH_\nAna Pastor ha estat guardonada amb diversos premis nacionals, com el Premi Llibertat d'Expressi\xc3\xb3 2011, lliurat per l'Associaci\xc3\xb3 de Premsa Nacional; la nominaci\xc3\xb3 al VII Premi Couso de llibertat de premsa i el Premi Triangle 2011."